b"\n_START_ARTICLE_\nFrancesco Salviati\n_START_PARAGRAPH_\nFran\xc4\x8deskas Salviatis (it. Francesco Salviati, tikr. Francesco de\xe2\x80\x99 Rossi, apie 1510 m. \xe2\x80\x93 1563 m. lapkri\xc4\x8dio 11 d.) \xe2\x80\x93 ital\xc5\xb3 XVI a. v\xc4\x97lyvojo renesanso dailininkas-manieristas i\xc5\xa1 Florencijos. Tap\xc4\x97 alegorines, istorines freskas, portretus, religinius paveikslus.\n_START_SECTION_\nBiografija\n_START_PARAGRAPH_\nFran\xc4\x8deskas de Rosis gim\xc4\x97 apie 1510 m. Florencijoje, aksomo aud\xc4\x97jo Michelagnolo de' Rossi \xc5\xa1eimoje. T\xc4\x97vas j\xc4\xaf tik\xc4\x97josi taip pat tapsiant \xc5\xa1eimos amato meistru, ta\xc4\x8diau Fran\xc4\x8desk\xc4\x85 trauk\xc4\x97 pie\xc5\xa1imas ir meni\xc5\xa1k\xc5\xb3 metalo dirbini\xc5\xb3 kalimas. Vaikas parod\xc4\x97 sugeb\xc4\x97jim\xc5\xb3 auksakalyst\xc4\x97je ir buvo prad\xc4\x97jo mokintis d\xc4\x97d\xc4\x97s auksakalio dirbtuv\xc4\x97je. V\xc4\x97liau mok\xc4\x97si tapybos pas Giuliano Bugiardini ir Roberto Marone. Susipa\xc5\xbeino su Giorgio Vasari, kuris jam par\xc5\xabpindavo Andrea del Sarto pie\xc5\xa1ini\xc5\xb3, kurio dirbtuv\xc4\x97je mok\xc4\x97si. 1529 m. Fran\xc4\x8deskas pats \xc4\xafstojo mokintis pas Andrea del Sart\xc4\x85._NEWLINE_1530 m. Fran\xc4\x8deskas, kaip jaunas perspektyvus dailininkas, buvo finansuotas Romos kardinolo Giovanni Salviati, kurio garbei prisi\xc4\x97m\xc4\x97 pravard\xc4\x99 Salviati. Dar Fran\xc4\x8deskas buvo \xc5\xbeinomas pravarde Cecchino del Salviati. Romoje Fran\xc4\x8deskas studijavo skulpt\xc5\xabr\xc4\x85 pas Baccio Bandinelli, \xc4\x97m\xc4\x97 pavyzd\xc5\xbeio i\xc5\xa1 Mikeland\xc5\xbeelo ir Rafaelio fresk\xc5\xb3. Dar labiau suart\xc4\x97jo su Giorgio Vasari, su kuriuo dirbo ties freskomis kardinolo Salviati r\xc5\xabmuose. Romoje 1533-35 m. Fran\xc4\x8deskas dirbo San Francesco a Ripa ba\xc5\xbeny\xc4\x8dioje ir, su Jacopino del Conte, 1538 m. \xe2\x88\x92 San Giovanni Decollato_NEWLINE_oratorijoje. 1540 m. kartu su Giorgio Vasari jis dirbo Bolonijoje, po to persik\xc4\x97l\xc4\x97 \xc4\xaf Venecij\xc4\x85, kur atliko dekoravimo darb\xc5\xb3 Grimani r\xc5\xabmuose. _NEWLINE_Jau susik\xc5\xabr\xc4\x99s vard\xc4\x85 Fran\xc4\x8deskas Salviatis prad\xc4\x97jo gauti kapitalini\xc5\xb3 u\xc5\xbesakym\xc5\xb3. 1543-45 m. jis atliko freskas Florencijos Vekjo r\xc5\xabm\xc5\xb3 audiencij\xc5\xb3 sal\xc4\x97je Sen. Romos tirono Furijaus Kamilo gyvenimo tema, kurios buvo netiesioginis tuometinio Toskanos did\xc5\xbeiojo hercogo Kozimo I Medi\xc4\x8dio vald\xc5\xbeios \xc5\xa1lovinimas. 1547 m. jis atliko altorin\xc4\xaf paveiksl\xc4\x85 \xe2\x80\x9eNu\xc4\x97mimas nuo kry\xc5\xbeiaus\xe2\x80\x9c \xc5\xa0v. Kry\xc5\xbeiaus bazilikoje. Fran\xc4\x8deskas Salviatis nuolat keliaudavo \xc4\xaf Rom\xc4\x85, kur gaudavo u\xc5\xbesakym\xc5\xb3. 1553 m. atliko freskas Romos Sacchetti r\xc5\xabmuose. 1554 m. trumpam keliavo \xc4\xaf Pranc\xc5\xabzij\xc4\x85, Fontenblo, ta\xc4\x8diau jo darbai Pranc\xc5\xabzijoje nei\xc5\xa1liko. Kitas stambus jo projektas buvo freskos Romos Farnez\xc4\x97s r\xc5\xabmuose, kurias po menininko mirties u\xc5\xbebaig\xc4\x97 Taddeo Zuccari. Paskutinis Fran\xc4\x8desko darbas buvo \xe2\x80\x9eAleksandro III ir Frydricho Barbarosos susitikimas\xe2\x80\x9c Vatikane, kurio d\xc4\x97l mirties nebaig\xc4\x97._NEWLINE_Fran\xc4\x8deskas Salviatis mir\xc4\x97 1563 m. lapkri\xc4\x8dio 11 d. Romoje, palaidotas San Gieronimo ba\xc5\xbeny\xc4\x8dioje. Didel\xc4\x97s apimties biografij\xc4\x85 1568 m. apie j\xc4\xaf para\xc5\xa1\xc4\x97 dailinink\xc4\x85 gerai pa\xc5\xbeinoj\xc4\x99s Giorgio Vasari. Fran\xc4\x8deskas Salviatis stilisti\xc5\xa1kai priklaus\xc4\x97 manieristinei Florencijos-Romos mokyklai. Jo darbuose jau\xc4\x8diama Giulio Romano ir Parmigianino \xc4\xaftakos. Portretai bendrai pana\xc5\xa1\xc5\xabs \xc4\xaf Bronzino. Gyvenimo metu Fran\xc4\x8deskas Salviatis k\xc5\xabr\xc4\x97 gobelenus."